text:
Продуктът, предмет на прегледа, се използва предимно като основен материал за производството на силови и разпределителни трансформатори. Производителите на трансформатори в Европа представляват отдавна наложил се отрасъл, който традиционно снабдява големи доставчици на електроенергия. Отрасълът на производството на трансформатори като цяло е собственост на големи индустриални групи, които присъстват във всички части на света. На пазара обаче действат и някои по-малки независими дружества, като някои от тях работят в специфични пазарни ниши, като разкрояването на сърцевини.
 (376)
 Продуктът, предмет на прегледа, се счита за значително разходно перо за ползвателите. Zvei заяви, че разходите за сърцевината на трансформатора (GOES) съставляват между 20 % и 40 % от общите производствени разходи на трансформатора. Въз основа на събраните данни от въпросниците на ползвателите обаче продуктът, предмет на прегледа, като материал за влагане представлява средно около 7 % — 17 % от общите разходи за производство на трансформатори. В някои изключителни случаи този процент може да бъде и по-висок, по-специално при ограничен брой междинни дружества, намиращи се между производителите на продукта, предмет на прегледа, и производителите на трансформатори. Дейностите на тези междинни дружества са ограничени до надлъжно рязане на рулоните и изкрояване на ламинати по спецификации на производителите на трансформатори и/или асемблиране на трансформаторни сърцевини.
 (377)
 Ползвателите изразиха твърдението, че продуктите на производителите износители са качествено по-добри по отношение на загубата в сърцевината. Те заявиха също така, че след налагането на мерки в продължение на пет последователни години промишлеността на Съюза все още не разполага с достатъчен капацитет, за да задоволи търсенето на ползвателите, по-специално с видове с висока пропускливост. T&D Europe отбеляза, че отрасълът за производство на трансформатори е особено зависим от вноса на видове GOES с висока пропускливост, рафинирани по домейни, и че производителите от ЕС не са в състояние да произвеждат видове GOES с висока пропускливост, рафинирани по домейни, в количествата и с качеството, които са необходими на пазара на Съюза. Асоциацията също така заяви, че в обозримо бъдеще производителите от Съюза ще са в състояние да осигурят само малка част от търсенето в ЕС. Вследствие на това ползвателите изразиха твърдението, че все още има и ще има недостиг на пазара на Съюза, по-специално за видовете с висока пропускливост.
 (378)
 Сдруженията на ползвателите заявиха, че запазването на съществуващите мерки би намалило конкурентоспособността на европейските производители на трансформатори спрямо производителите на трансформатори, разположени извън Съюза. Ако мерките продължат да се прилагат под формата на трите МВЦ, това ще доведе до изкривена твърде висока пазарна цена и ще окаже съществено въздействие върху цената на трансформаторите и електроенергията в цяла Европа. T&D Europe и Zvei също така заявиха, че на пазарите на GOES без изкуствени мерки за внос (като например Индия) цената на GOES е спаднала до исторически ниски ценови равнища през първото тримесечие на 2020 г. Накрая те изразиха твърдението, че МВЦ увеличават разходите на производителите на трансформатори в ЕС и са от полза най-вече за заводите извън ЕС, които продават GOES в ЕС на по-високи цени. Zvei добави, че това може да доведе до преместване на европейските производители на трансформатори извън пазара


text:
на Съюза.
 (379)
 В обобщение на гореизложеното, двата основни аргумента срещу продължаването на съществуващите мерки бяха следните:
 —
 ако мерките продължат, това би довело до недостиг в предлагането (58) и до разлики в качеството;
 —
 конкурентоспособността на ползвателите от Съюза на продукта, предмет на прегледа, ще бъде намалена спрямо ползвателите, намиращи се извън Съюза, поради по-високата цена, която те трябва да плащат на пазара на Съюза.
 За да оцени тези две основни твърдения, Комисията отчете въздействието, което има следната пазарна структура. Броят на производителите на продукта, предмет на прегледа, в световен мащаб е ограничен до по-малко от 20 значими производители. След китайския пазар, Съюзът е пазарът с най-голям брой производители. Оказа се, че не всички производители са в състояние да доставят някои видове с висока пропускливост на продукта, предмет на прегледа. Производителите на видовете на продукта, предмет на прегледа, които са с висока пропускливост, се намират в Съюза, САЩ, Япония, Корея и Китай.
 6.3.2. Недостатъчно предлагане и разлики в качеството
 (380)
 Комисията счете, че целта на антидъмпинговите мита не е да се затвори пазарът на Съюза за всякакъв внос. Действително, вносът от засегнатите държави е намалял, но не е спрял между 2015 г. и разследвания период в рамките на прегледа, а е продължил в значителни обеми. Поради това не се очаква вносът да бъде прекратен, ако мерките бъдат запазени, а по-скоро да продължи.
 (381)
 Що се отнася до качеството на продукта, предмет на прегледа, на пазара е признато, че вносът, особено от КНР, Корея, САЩ и Япония, обикновено се отнася до видове с висока пропускливост на продукта, предмет на прегледа. Двама производители от Съюза обаче са в състояние да произвеждат и някои висококачествени видове с ниски загуби в сърцевината на продукта, предмет на прегледа. Най-големият оказал съдействие ползвател заяви, че двама от четиримата производители на GOES от Съюза са увеличили значително усилията си за производство на качествени видове GOES с висока пропускливост между 2015 г. и 2020 г. и са подобрили значително продуктовото си портфолио по отношение на загубата в сърцевината през същия период.
 (382)
 Данните за производството, които бяха събрани от промишлеността на Съюза, разпределени по категории според МВЦ на видовете на продукта, действително потвърдиха, че производителите на GOES в Съюза са увеличили значително усилията си за производство на продукти с максимална загуба в сърцевината, не по-висока от 0,9 W/kg. Докато общото производство е намаляло значително през разглеждания период, производителите от Съюза са успели да произведат пропорционално повече продукти с максимална загуба в сърцевината, не по-висока от 0,9 W/kg, през същия период, което е довело до увеличение с 36 %, т.е. с повече от 20 000 тона.
 (383)
 При липсата на мерки няма да е сигурно дали промишлеността на Съюза ще може да продължи да разработва своите видове GOES с висока пропускливост, като се има предвид нейното трудно икономическо положение.
 (384)
 Като се има предвид наличният производствен капацитет на производителите от Съюза и тяхната текуща стратегия за производство в близко бъдеще на пропорционално повече видове с висока пропускливост, промишлеността на Съюза може все повече да задоволява търсенето на ползвателите,

type: legislation

jurisdiction: EU


text:
по-специално с видове с висока пропускливост. Производителите от Съюза изчислиха, че ще могат да увеличат допълнително производствените равнища на видовете с висока пропускливост, считано от 2021 г.
 (385)
 Дори при по-нататъшно увеличаване на производствените равнища на видовете с висока пропускливост, по оценка на най-големия оказал съдействие ползвател производството на GOES в Съюза пак няма да успее да задоволи търсенето на пазара на Съюза по отношение на видовете с висока пропускливост на продукта, предмет на прегледа.
 (386)
 Тестът за интереса на Съюза обаче не изисква търсенето на Съюза да бъде изцяло задоволено от производството на Съюза. Очаква се вносът от засегнатите държави да продължи да снабдява пазара на Съюза. С оглед на гореизложеното Комисията заключи, че е малко вероятно продължаването на съществуващите мерки да доведе до недостиг в предлагането на видове GOES с висока пропускливост на пазара на Съюза.
 6.3.3. Конкурентоспособност на ползвателите от Съюза на продукта, предмет на прегледа
 (387)
 Въз основа на събраните данни Комисията счете, че продължаването на мерките ще има само ограничено въздействие върху цените на трансформаторите и заетостта в сектора на ползвателите. Вероятният ефект би бил, че разходите за влагания материал, които представляват около 7 %—17 %, ще останат непроменени на същото равнище като след налагането на мерките под формата на трите МВЦ през 2015 г.
 (388)
 Комисията също така счете, че дори да се приеме, че ценовата разлика между по-високите цени в Съюза и по-ниските международни цени е около 20 %, всяко въздействие върху сектора на ползвателите би било незначително, както следва: ако срокът на действие на мерките на пазара на Съюза изтече и ако цените в Съюза спаднат с 20 %, разходите за GOES на ползвателите ще бъдат намалени средно с по-малко от 2,5 % (59).
 (389)
 Освен това, що се отнася до икономическото състояние на оказалите съдействие ползватели, двама от тях са били на печалба, а двама — на загуба. Един от ползвателите, генерирал загуби, беше междувременно национализиран. Другият ползвател, т.е. най-големият ползвател по отношение на оборота и служителите, заяви, че загубите, които е претърпял през 2019 г. и през разследвания период в рамките на прегледа, не се дължат на оперативните му дейности, а по-скоро са резултат от две извънредни събития. Ако тези извънредни събития не бяха настъпили, това дружество също щеше да бъде рентабилно. Съответно като цяло Комисията стигна до заключението, че оказалите съдействие ползватели са в по-добра икономическа позиция от производителите на GOES.
 (390)
 Накрая, ползвателите са набавяли от промишлеността на Съюза значително количество GOES, включително видовете с висока пропускливост. Ако срокът на действие на съществуващите мерки изтече, не може да се изключи, че ползвателите ще станат изключително зависими от вноса, особено за видовете с висока пропускливост, което със сигурност ще им причини и вреда, тъй като ще засегне диверсифицирането на доставките им. С оглед на гореизложеното Комисията заключи, че продължаването на мерките няма да има прекомерно отрицателно въздействие върху конкурентоспособността на сектора на ползвателите.
 (391)
 След разгласяването заявителят изрази твърдението, че Комисията правилно е заключила, че ако срокът на действие на съществуващите мерки изтече, не може да се изключи, че


text:
ползвателите ще станат изключително зависими от вноса, което със сигурност ще им причини и вреда, тъй като ще засегне диверсифицирането на доставките им. Заявителят добави, че става въпрос не само за диверсифицирането на доставките, но и за сигурността на доставките. Той заяви, че като необходим компонент за производството на трансформаторни сърцевини GOES например са от решаващо значение за поддържането и разширяването на електрическата мрежа на Съюза, което не може да зависи от доставките от чуждестранни компании в Азия, Русия или САЩ.
 (392)
 Комисията отново подчерта, че целта на антидъмпинговите мита не е да се затвори пазарът на Съюза за всякакъв внос (вж. съображение 380). Чрез удължаване на срока на действие на мерките под формата на МВЦ, но без да се затваря пазарът на Съюза, може да се постигне сигурност и разнообразие на доставките от различни източници, включително от производители износители от Съюза.
 (393)
 След разгласяването NLMK заяви, че продължаването на мерките, що се отнася до Русия, не е в интерес на Съюза и че това продължаване не решава структурните проблеми на промишлеността на Съюза, а вреди на ползвателите.
 (394)
 Във връзка с тези твърдения на NLMK Комисията се позова на съображение 388, в което беше обяснено, че продължаването на мерките би имало само незначително въздействие върху разходите на ползвателите. Второ, във връзка с твърдението, че в промишлеността на Съюза има структурни проблеми, Комисията се позовава на съображенията си в съображение 320.
 6.3.4. Заключение относно интереса на ползвателите
 (395)
 С оглед на гореизложеното се стигна до заключението, че като цяло продължаването на мерките би било в противоречие с интересите на ползвателите. Комисията обаче не можеше да приеме твърдението, че продължаването на мерките ще доведе до недостиг в предлагането на GOES с висока пропускливост. Тя също така стигна до заключението, че продължаването на мерките може да окаже отрицателно въздействие върху конкурентоспособността на сектора на ползвателите, макар и с по-малко въздействие върху разходите, отколкото се твърди.
 6.4. Други фактори
 (396)
 С Директивата за екодизайна се създава рамка за изискванията за екопроектиране на продукти, свързани с енергопотреблението, като се определят минимални задължителни изисквания за енергийна ефективност на тези продукти. Целта на директивата е чрез повишаване на ефективността на електрическите уреди да бъде намалено потреблението на енергия в Съюза.
 (397)
 Директивата за екодизайна се изпълнява чрез регламенти за отделните видове продукти, които са пряко приложими във всички държави от ЕС. Регламентът за екопроектирането (60) обхваща новите изисквания за екопроектиране по отношение на малките, средните и големите силови трансформатори. В член 1 от Регламента за екопроектирането се определя неговото приложно поле (приложим при предлагане на пазара или въвеждане в експлоатация на силови трансформатори с минимална мощност от 1 kVA, използвани в преносни и разпределителни електрически мрежи с честота 50 Hz или за промишлени приложения). Регламентът за екопроектирането се прилага само за трансформаторите, закупени след влизането му в сила.
 (398)
 Етап 1 от Регламента за екопроектирането влезе в сила на 1 юли 2015 г., а етап 2 (61) — на 1 юли 2021 г. Изискванията за етап 2 са по-строги от тези на етап 1.
 (399)
 Някои


text:
заинтересовани страни обърнаха внимание на влизането в сила на етап 2 от Регламента за екопроектирането. T&D Europe заяви, че най-висококачествените видове GOES, които се произвеждат в ограничени количества само от промишлеността на Съюза, са необходими за проектирането и производството на трансформатори от етап 2 по икономически ефективен начин и в рамките на необходимите пространствени ограничения. Zvei изрази твърдението, че благодарение на Европейския зеления пакт на Комисията нарастващата електрификация на всички части на икономиката и цифровата трансформация на цялата промишленост на ЕС ще доведат до повишено търсене на (високоефективни) трансформатори. WindEurope заяви, че търсенето на трансформатори, включващи видове GOES с висока пропускливост, ще продължи да се увеличава поради нарастващата осведоменост относно енергийните загуби на трансформаторите през целия им жизнен цикъл, както и в резултат на мерките на ЕС за намаляване на енергийните разходи и подобряване на екологичните характеристики на трансформаторите, особено с оглед на прилагането на етап 2 на Директивата за екодизайна на ЕС по отношение на трансформаторите.
 (400)
 Най-големият оказал съдействие ползвател заяви, че по-строгите изисквания за етап 2 могат да бъдат изпълнени по два начина:
 —
 чрез използване на същите видове GOES както преди. Това обаче би довело до увеличаване на размерите и теглото, както и до по-високи разходи по отношение на влаганите материали; или
 —
 чрез използване на видове GOES с по-малка загуба в сърцевината. Това би довело до сравнително по-малък трансформатор по отношение на размерите и теглото. Това решение в повечето случаи ще бъде предпочетено от крайните ползватели, за да не се надхвърлят съществуващите изисквания за пространство.
 В резултат на това този ползвател също смяташе, че в резултат на влизането в сила на етап 2 на Регламента за екопроектирането ще се осъществи по-нататъшно преминаване към най-висококачествените видове GOES.
 (401)
 Въз основа на горепосочените аргументи Комисията счете, че действително е много вероятно влизането в сила на етап 2 да доведе до увеличаване на търсенето на видовете с висока пропускливост на продукта, предмет на прегледа. При все това търсенето и производството на трансформатори, използващи конвенционални видове от продукта, предмет на прегледа, също ще продължи да съществува.
 (402)
 Освен това Комисията се стреми да увеличи мощностите за производство на вятърна енергия, разположение в морето, чрез стратегията на ЕС относно възобновяемата енергията от разположени в морето инсталации (62), за да постигне целта на ЕС за неутралност по отношение на климата до 2050 г. (63) В стратегията на ЕС относно възобновяемата енергия от разположени в морето инсталации се предвижда увеличаване на мощностите на Европа за производство на вятърна енергия, разположени в морето, от сегашните 12 GW до поне 60 GW до 2030 г. и до 300 GW до 2050 г. Тази стратегия ще допринесе и за увеличаване на търсенето на видове с висока пропускливост от продукта, предмет на прегледа. WindEurope заяви, че европейският сектор за производство на вятърна енергия използва трансформатори в няколко приложения: в гондолата, в морските подстанции и в точките на свързване към мрежата на сушата. По-специално WindEurope заяви, че видовете с висока пропускливост на продукта, предмет на прегледа, са особено важни за трансформаторите в гондолата, тъй като пространството е


text:
ограничено и масата трябва да бъде сведена до минимум.
 (403)
 Поради това различни въведени със закон продуктови стандарти поставят целта да се обезпечат достатъчни по обем доставки, независимо с какъв произход, на висококачествени GOES за производство и пускане на пазара на трансформатори в Европа. Търсенето на видовете с висока пропускливост със сигурност ще се увеличава, но за момента бъдещият обем на това търсене е неясен, тъй като заинтересованите страни не са предоставили прогнози в това отношение, които да са подкрепени с доказателства. Както е посочено по-горе обаче, Комисията стигна до заключението, че в досието няма доказателства, които да показват, че продължаването на мерките би довело до недостиг на предлагане на видове GOES с висока пропускливост, което би застрашило постигането на целите, определени за етап 2 от Регламента за екопроектирането на ЕС. С оглед на ограничения брой производители на GOES в световен мащаб продължаването на мерките по-скоро би допринесло за диверсифициране на доставките, включително на видове GOES с висока пропускливост, което става все по-важно с оглед на тези цели.
 6.5. Заключение относно интереса на Съюза
 (404)
 С оглед на гореизложеното Комисията счете, че продължаването на съществуващите мерки ще даде възможност на промишлеността на Съюза постепенно да си възвърне рентабилността и да направи допълнителни инвестиции, необходими за производството и разработването на качествените класове, необходими за задоволяване на повишеното търсене на GOES с висока пропускливост.
 (405)
 Ако срокът на действие на мерките изтече, малко вероятно е промишлеността на Съюза да успее да продължи да разработва своите видове GOES с висока пропускливост и да оцелее, като се има предвид трудното ѝ икономическо положение. Следователно продължаването на мерките очевидно е в интерес на промишлеността на Съюза.
 (406)
 Що се отнася до интереса на ползвателите, запазването на съществуващите мерки има само ограничено въздействие върху цените на трансформаторите и заетостта в секторите на ползвателите.
 (407)
 По отношение на определената в Регламента за екопроектирането цел да се гарантират достатъчни по обем доставки на видове GOES с висока пропускливост на пазара на Съюза поради съображения за енергийна ефективност, не бе установено, че продължаването на мерките ще попречи за изпълнението на тази цел.
 (408)
 С оглед на гореизложеното като цяло и като взе предвид, че мерките под формата на МВЦ са разработени така, че да се отговори на опасенията на ползвателите, що се отнася до продължаващата необходимост от внос на GOES с висока пропускливост, Комисията стигна до заключението, че няма убедителни причини, свързани с интереса на Съюза, срещу продължаването на съществуващите мерки върху вноса на GOES с произход от засегнатите държави. Ако срокът на действие на съществуващите мерки изтече, това би могло да доведе до намаляване на цените на всички видове GOES, при което промишлеността на Съюза ще трябва допълнително да намали продажните си цени, за да остане привлекателна. При тези обстоятелства икономическото положение на промишлеността на Съюза ще се влоши още повече и ще застраши нейната жизнеспособност и оцеляването ѝ.
 (409)
 След разгласяването Nippon Steel заяви, че запазването на мерките не би било в интерес на Съюза, тъй като те са били неефективни и са оказали ненужно отрицателно въздействие


text:
върху ползвателите. Освен това Nippon Steel изрази твърдението, че Комисията не е взела под внимание факта, че някои ползватели в сектора на производството на вятърна енергия вече понасят негативните последици от неотдавнашните мерки за търговска защита по отношение на влаганите материали, като например митата за тъкани от стъклени влакна и ровинги от стъклени влакна.
 (410)
 Комисията отхвърли това твърдение по следните причини: Първо, както е посочено в съображение 309, налагането на мерките през 2015 г. е оказало положително въздействие върху икономическото състояние на промишлеността на Съюза, по-специално през 2017 г., когато промишлеността на Съюза е започнала да се възстановява. Второ, Комисията се позова на съображение 388, в което се обяснява, че продължаването на мерките би имало само незначително въздействие върху разходите на ползвателите. Трето, основната цел на налагането на мерки за търговска защита е да се възстановят еднаквите условия на конкуренция за различните производители. Накрая, Комисията отбеляза, че WindEurope, браншовата асоциация за производство на вятърна енергия в Европа, представляваща повече от 400 членуващи организации, не е твърдяла, че нейните членове вече са понесли негативните последици от неотдавнашните мерки за търговска защита по отношение на влаганите материали. Следователно това твърдение на Nippon Steel е неоснователно.
 7. АНТИДЪМПИНГОВИ МЕРКИ
 (411)
 Въз основа на направените заключения относно вероятността за продължаване и повторно възникване на дъмпинга и вредата, причинена от вноса от засегнатите държави, и с оглед на интереса на Съюза, Комисията заключи, че антидъмпинговите мерки върху вноса на продукта, предмет на прегледа, с произход от Китай, Япония, Република Корея, Руската федерация и Съединените американски щати следва да бъдат запазени.
 (412)
 Една от заинтересованите страни поиска мерките да бъдат запазени за ограничен период от 1 или 2 години, ако Комисията реши, че е от съществено значение да се запази известна защита на промишлеността на Съюза, въпреки нейната очевидна невъзможност да се справи със структурните проблеми на производителите от Съюза чрез антидъмпинговата мярка.
 (413)
 Комисията отхвърли това искане въз основа на вредата, понесена от промишлеността на Съюза, която не оправдава налагането на мерки за период, по-кратък от пет години.
 (414)
 Индивидуалните антидъмпингови митнически ставки, посочени в настоящия регламент, се прилагат изключително към вноса на продукта, предмет на прегледа, с произход от засегнатите държави и произвеждан от посочените правни субекти. Вносът на продукта, предмет на прегледа, произведен от всяко друго дружество, което не е изрично посочено в постановителната част на настоящия регламент, включително от субекти, свързани с изрично посочените, следва да се облага с митническата ставка, приложима за „всички други дружества“. Индивидуалните ставки на антидъмпинговите мита не следва да се прилагат за този внос.
 (415)
 С цел да се сведе до минимум рискът от заобикаляне на мерките се счита, че в случая са необходими специални мерки, с които да се осигури правилното прилагане на антидъмпинговите мерки. Тези специални мерки включват следното: представянето пред митническите органи на държавите членки на валидна търговска фактура и валиден заводски сертификат, които отговарят на изискванията, изложени в постановителната част на настоящия регламент. Внос, който не е придружен от такава фактура и от заводски сертификат, се облага със ставката на приложимото за


text:
всички други дружества адвалорно мито, без да се вземат предвид МВЦ.
 (416)
 Дадено дружество може да поиска прилагането на тези индивидуални антидъмпингови митнически ставки, ако впоследствие промени наименованието на правния си субект. Искането трябва да бъде адресирано до Комисията (64). То трябва да съдържа цялата съответна информация, която позволява да се докаже, че промяната на наименованието не засяга правото на дружеството да се ползва от приложимата за него ставка на митото. Ако промяната на наименованието на дружеството не засяга правото му да се ползва от приложимата за него ставка на митото, в Официален вестник на Европейския съюз ще бъде публикуван регламент за промяната на наименованието.
 (417)
 С оглед на член 109 от Регламент (ЕС, Евратом) 2018/1046 на Европейския парламент и на Съвета (65), когато дадена сума трябва да бъде възстановена вследствие на решение на Съда на Европейския съюз, лихвата, която трябва да бъде платена, следва да съответства на лихвения процент, прилаган от Европейската централна банка за нейните основни операции по рефинансиране, публикуван в Официален вестник на Европейския съюз, серия C на първия календарен ден на всеки месец.
 (418)
 Комитетът, създаден съгласно член 15, параграф 1 от основния регламент, не представи становище,
 ПРИЕ НАСТОЯЩИЯ РЕГЛАМЕНТ:
 Член 1
 1. Налага се окончателно антидъмпингово мито върху вноса на плосковалцовани продукти от силициева електротехническа (магнитна) стомана със зърнесто ориентирани структури, с дебелина над 0,16 mm, класирани понастоящем в кодове по КН ex 7225 11 00 (кодове по ТАРИК 7225110011, 7225110015 и 7225110019) и ex 7226 11 00 (кодове по ТАРИК 7226110012, 7226110014, 7226110016, 7226110092, 7226110094 и 7226110096) и с произход от Китайската народна република, Япония, Република Корея, Руската федерация и Съединените американски щати.
 2. Размерът на окончателното антидъмпингово мито, приложимо за продукта, описан в параграф 1 и произведен от поименно посочените в параграф 4 дружества, е разликата между МВЦ, определени в параграф 3, и нетната цена франко границата на Съюза преди обмитяване, ако тя е по-ниска от МВЦ. Не се събира мито, когато нетната цена франко границата на Съюза е равна на съответстващата МВЦ, определена в параграф 3, или по-висока от нея. Размерът на митото в никакъв случай не може да е по-висок от определените в параграф 4 ставки на адвалорното мито.
 3. За целите на параграф 2 се прилага МВЦ, определена в таблицата по-долу. Когато при проверка след внос се установи, че нетната цена франко границата на Съюза, действително платена от първия независим клиент в Съюза (цена след вноса), е по-ниска от нетната цена франко границата на Съюза, преди обмитяване, извлечена от митническата декларация, и цената след вноса е по-ниска от МВЦ, се прилага мито, равно на разликата между МВЦ, определена в таблицата по-долу, и цената след вноса, освен ако след прилагането на адвалорното мито, посочено в параграф 4, взето заедно с цената след вноса, се получава стойност (действително платена цена плюс адвалорно мито), която остава под МВЦ, определена в таблицата по-долу.
 Засегнати държави
 Асортимент
 Минимална вносна цена (МВЦ)
 (EUR/тон нетно тегло на продукта)
 Китайската народна република, Япония, Съединените американски щати, Руската федерация, Република Корея
 Продукти с максимална загуба в серомагнитната сърцевина, не


text:
по-висока от 0,9 W/kg
 2 043
 Продукти с максимална загуба в сърцевината, по-висока от 0,9 W/kg, но не по-висока от 1,05 W/kg.
 1 873
 Продукти с максимална загуба в сърцевината, по-висока от 1,05 W/kg
 1 536
 4. За целите на параграф 2 се прилагат определените в таблицата по-долу ставки на адвалорното мито.
 Дружество
 Адвалорно мито
 Допълнителен код по ТАРИК
 Baoshan Iron & Steel Co., Ltd., Shanghai, КНР
 21,5 %
 C039
 Wuhan Iron & Steel Co. Ltd., Wuhan, КНР
 36,6 %
 C056
 JFE Steel Corporation, Tokyo, Япония
 39,0 %
 C040
 Nippon Steel & Sumitomo Metal Corporation, Tokyo, Япония
 35,9 %
 C041
 POSCO, Seoul, Република Корея
 22,5 %
 C042
 OJSC Novolipetsk Steel, Lipetsk;VIZ Steel, Ekaterinburg, Руска федерация
 21,6 %
 C043
 AK Steel Corporation, Ohio, Съединени американски щати
 22,0 %
 C044
 5. Ставката на окончателното антидъмпингово мито, приложимо за продукта, описан в параграф 1 и произведен от което и да е друго дружество, което не е конкретно посочено в параграф 4, е равна на адвалорното мито, определено в таблицата по-долу.
 Дружество
 Адвалорно мито
 Допълнителен код по ТАРИК
 Всички други китайски дружества
 36,6 %
 C999
 Всички други японски дружества
 39,0 %
 C999
 Всички други корейски дружества
 22,5 %
 C999
 Всички други руски дружества
 21,6 %
 C999
 Всички други американски дружества
 22,0 %
 C999
 6. Мерките за дружествата, посочени в параграф 4, се прилагат при представяне пред митническите органи на държавите членки на валидна търговска фактура и заводски сертификат, които отговарят на изискванията, посочени съответно в приложения I и II. В случай че не бъдат представени нито заводски сертификат, нито търговска фактура, се прилага митото, приложимо за всички други дружества. В заводския сертификат се посочва действителната максимална загуба в сърцевината за всеки рулон във ватове на килограм при честота 50 Hz и магнитна индукция 1,7 T.
 7. За посочените поименно производители и в случаите, когато стоките са били повредени преди допускането им за свободно обращение и поради това действително платената или подлежащата на плащане цена се изчислява пропорционално за определянето на митническата стойност съгласно член 131, параграф 2 от Регламент за изпълнение (ЕС) 2015/2447 на Комисията (66), определената по-горе МВЦ се намалява с процент, съответстващ на пропорционалното изчисление на действително платената или подлежащата на плащане цена. Така дължимото мито е равно на разликата между намалената МВЦ и намалената нетна цена франко границата на Съюза преди митническо оформяне.
 8. За всички други дружества и в случаите, когато стоките са били повредени преди допускането им за свободно обращение и поради това действително платената или подлежаща на плащане цена се изчислява пропорционално за определянето на митническата стойност съгласно член 131, параграф 2 от Регламент за изпълнение (ЕС) 2015/2447, размерът на антидъмпинговото мито, изчислен въз основа на параграф 2 по-горе, се намалява с процент, който съответства на пропорционалното изчисление на действително платената или подлежащата на плащане цена.
 9. Освен ако е предвидено друго, се прилагат действащите разпоредби в областта на митата.
 Член 2
 Настоящият регламент влиза в сила в деня след деня на публикуването му в Официален вестник на Европейския съюз.
 Настоящият регламент е задължителен в своята цялост и


text:
се прилага пряко във всички държави членки.
 Съставено в Брюксел на 14 януари 2022 година.
 За Комисията
 Председател
 Ursula VON DER LEYEN
 (1) ОВ L 176, 30.6.2016 г., стр. 21.
 (2) Регламент за изпълнение (ЕС) 2015/1953 на Комисията от 29 октомври 2015 г. за налагане на окончателно антидъмпингово мито по отношение на вноса на някои плосковалцувани продукти от силициева електротехническа (магнитна) стомана със зърнесто ориентирани структури с произход от Китайската народна република, Япония, Република Корея, Руската федерация и Съединените американски щати (ОВ L 284, 30.10.2015 г., стр. 109).
 (3) Известие за предстоящото изтичане на срока на действие на някои антидъмпингови мерки (ОВ C 40, 6.2.2020 г., стр. 34).
 (4) Известие за започване на преглед с оглед изтичане на срока на действие на антидъмпинговите мерки, приложими към вноса на плосковалцовани продукти от силициева електротехническа (магнитна) стомана със зърнесто ориентирани структури с произход от Китайската народна република (КНР), Япония, Република Корея, Руската федерация и Съединените американски щати (САЩ) (ОВ C 366, 30.10.2020 г., стр. 25).
 (5) Бележка от 14 януари 2021 г. към досието, което е на разположение на заинтересованите страни за справка, референтен номер t21.000455.
 (6) На разположение на адрес: http://trade.ec.europa.eu/tdi/case_details.cfm?ref=ong&id=2492&sta=1&en=20&page=1&c_order=date&c_order_dir=Down
 (7) Известие относно последиците от епидемията от COVID-19 за антидъмпинговите и антисубсидийните разследвания (ОВ C 86, 16.3.2020 г., стр. 6).
 (8) По отношение на четвъртия производител от Съюза беше извършен документен анализ въз основа на отговорите на въпросника и отговора му на писмото във връзка с неизяснените въпроси.
 (9) Дело C-376/15 P, Changshu City Standard Parts Factory и Ningbo Jinding Fastener/Съвет на Европейския съюз, ECLI:EU:C:2017:269, точка 65.
 (10) Източник: отговори на въпросника на японските производители износители.
 (11) Регламент за изпълнение (ЕС) 2021/635 на Комисията от 16 април 2021 г. за налагане на окончателно антидъмпингово мито върху вноса на някои заварени тръбопроводи и тръби от желязо или нелегирана стомана с произход от Беларус, Китайската народна република и Русия вследствие на преглед с оглед изтичане на срока на действие на мерките съгласно член 11, параграф 2 от Регламент (ЕС) 2016/1036 на Европейски парламент и на Съвета (OВ L 132, 19.4.2021 г., стр. 145) и Регламент за изпълнение (ЕС) 2020/508 на Комисията от 7 април 2020 г. за налагане на временно антидъмпингово мито върху вноса на определени горещовалцовани листове и рулони от неръждаема стомана с произход от Индонезия, Китайската народна република и Тайван (OJ L 110, 8.4.2020 г., стр. 3).
 (12) Вж. Регламент за изпълнение (ЕС) 2021/635, съображения 149—150, и Регламент за изпълнение (ЕС) 2020/508, съображения 158—159.
 (13) Вж. Регламент за изпълнение (ЕС) 2021/635, съображения 115—118, и Регламент за изпълнение (ЕС) 2020/508, съображения 122—127.
 (14) Вж. Регламент за изпълнение (ЕС) 2021/635, съображения 119—122, и Регламент за изпълнение (ЕС) 2020/508, съображения 128—132: Въпреки че правото на съответните държавни органи да назначават и отстраняват ключов управленски персонал в държавни предприятия (ДП), както е предвидено в китайското законодателство, може да се счита за произтичащо от съответните права на собственост, звената на ККП, както в държавни, така и в частни предприятия, са друг важен канал, посредством който държавата може да влияе на търговските решения. Съгласно дружественото право


text:
на КНР във всяко дружество трябва да бъде изградена организация на ККП (с най-малко трима членове на ККП, както е заложено в Устава на ККП) и дружеството трябва да осигури необходимите условия за осъществяване на дейностите на партийната организация. В миналото това изискване изглежда невинаги е било спазвано или прилагано стриктно. Поне от 2016 г. насам обаче ККП засили претенциите си да упражнява контрол над търговските решения на ДП като израз на политическите си принципи. Също така има сведения, че ККП упражнява натиск върху частните дружества да поставят „патриотизма“ на първо място и да спазват партийната дисциплина. През 2017 г. е отчетено, че партийни звена съществуват в 70 % от около 1,86 милиона частни дружества, а натискът организациите на ККП да имат последната дума при вземането на търговски решения в съответните дружества нараства. Тези правила се прилагат като цяло в китайската икономика, във всички нейни сектори, в това число и за производителите на GOES и за доставчиците на техните материали за влагане.
 (15) Вж. Регламент за изпълнение (ЕС) 2021/635, съображения 123—129, и Регламент за изпълнение (ЕС) 2020/508, съображения 133—138.
 (16) Вж. Регламент за изпълнение (ЕС) 2021/635, съображения 130—133, и Регламент за изпълнение (ЕС) 2020/508, съображения 139—142.
 (17) Вж. Регламент за изпълнение (ЕС) 2021/635, съображения 134—135, и Регламент за изпълнение (ЕС) 2020/508, съображения 143—144.
 (18) Вж. Регламент за изпълнение (ЕС) 2021/635, съображения 136—145, и Регламент за изпълнение (ЕС) 2020/508, съображения 145—154.
 (19) Министерство на търговията на САЩ, „China’s status as a non-market economy“ (Статутът на Китай като непазарна икономика), A-570053, 26 октомври 2017 г., стр. 57.
 (20) Регламент за изпълнение (ЕС) 2019/687 на Комисията от 2 май 2019 г. за налагане на окончателно антидъмпингово мито върху вноса на някои стоманени продукти с органично покритие с произход от Китайската народна република вследствие на преглед с оглед изтичане на срока на действие съгласно член 11, параграф 2 от Регламент (ЕС) 2016/1036 на Европейския парламент и на Съвета (ОВ L 116, 3.5.2019 г., стр. 5).
 (21) Регламент за изпълнение (ЕС) 2017/969 на Комисията от 8 юни 2017 г. за налагане на окончателно изравнително мито върху вноса на някои горещовалцовани плоски продукти от желязо, от нелегирани стомани или от други легирани стомани с произход от Китайската народна република и за изменение на Регламент за изпълнение (ЕС) 2017/649 на Комисията за налагане на окончателно антидъмпингово мито върху вноса на някои горещовалцовани плоски продукти от желязо, от нелегирани стомани или от други легирани стомани с произход от Китайската народна република (ОВ L 146, 9.6.2017 г., стр. 17).
 (22) Коалиция на стоманодобивната промишленост (Steel Industry Coalition), „Report on Market Research in the People Republic of China Steel Industry“ (Доклад относно проучване на пазара на стоманодобивната промишленост в Китайската народна република) (30 юни 2016 г.).
 (23) Non-Oriented Electrical Steel from the People’s Republic of China: Final Results of the Expedited First Sunset Review of the Countervailing Duty Order, 85 Fed. Reg. 11339 (Изотропна електротехническа (магнитна) стомана от Китайската народна република: окончателните резултати от първото ускорено преразглеждане на постановлението за изравнителното мито) (27 февруари 2020 г.); Countervailing Duty Investigation of


text:
Certain Corrosion-Resistant Steel Products from the People’s Republic of China: Final Affirmative Determination, 81 Fed. Reg. 35308 (Разследване на изравнителни мита за някои продукти от корозионноустойчива стомана от Китайската народна република: окончателно положително заключение) (2 юни 2016 г.).
 (24) Baowu, „Профил на предприятието“, http://www.baowugroup.com/en/contents/5273/102759.html (последно посетен на 6 май 2021 г.).
 (25) Доклад — глава 14, стр. 358: 51 % частни предприятия и 49 % ДП по обем на производството и 44 % ДП и 56 % частни предприятия по капацитет.
 (26) Информацията е достъпна на адрес:
 www.gov.cn/zhengce/content/2016-02/04/content_5039353.htm (последно посетен на 6 май 2021 г.); https://policycn.com/policy_ticker/higher-expectations-for-large-scale-steel-enterprise/?iframe=1&secret=c8uthafuthefra4e (последно посетен на 6 май 2021 г.), и
 www.xinhuanet.com/english/2019-04/23/c_138001574.htm (последно посетен на 6 май 2021 г.).
 (27) Информацията е достъпна на следните адреси: http://www.xinhuanet.com/english/2019-04/23/c_138001574.htm (последно посетен на 6 май 2021 г.) и http://www.jjckb.cn/2019-04/23/c_137999653.htm (последно посетен на 6 май 2021 г.).
 (28) Какъвто беше случаят на сливането между частното дружество Rizhao и държавното предприятие Shandong Iron and Steel през 2009 г. Вж. доклада за стоманодобивната промишленост в Пекин, стр. 58, и придобиването на мажоритарен дял от страна на China Baowu Steel Group в Magang Steel през юни 2019 г., вж. https://www.ft.com/content/a7c93fae-85bc-11e9-a028-86cea8523dc2 (последно посетен на 6 май 2021 г.).
 (29) Вж. устава на Baoshan, член 133.4: http://static.sse.com.cn//disclosure/listedinfo/announcement/c/2021-01-08/600019_20210108_8.pdf (последно посетен на 6 май 2021 г.).
 (30) http://www.wuganggroup.cn/zzjs/index.jhtml, прегледан на 9 септември 2021 г.
 (31) Доклад, глава 14.
 (32) Въведение към Плана за преструктуриране и модернизиране на стоманодобивната промишленост.
 (33) Доклад, глава 14, стр. 347.
 (34) 13-ти петгодишен план за икономическо и социално развитие на Китайската народна република (2016 г.—2020 г.), достъпен на адрес:
 https://en.ndrc.gov.cn/newsrelease_8232/201612/P020191101481868235378.pdf (последно посетен на 6 май 2021 г.)
 (35) Доклад — глава 14, стр. 352.
 (36) Catalogue for Guiding Industry Restructuring (2011 Version) (2013 Amendment) [Каталог с насоки за преструктуриране на промишлеността (версия от 2011 г., изменение от 2013 г.)], издаден с Наредба No 9 на Националната комисия за развитие и реформи на 27 март 2011 г. и изменен в съответствие с Решение на Националната комисия за развитие и реформи относно изменението на съответните клаузи на Каталога с насоки за преструктуриране на промишлеността (версия от 2011 г.), издадено с Наредба No 21 на Националната комисия за развитие и реформи на 16 февруари 2013 г.
 (37) Вж. годишния доклад за 2019 г., стр. 181 и 187: http://static.cninfo.com.cn/finalpage/2020-04-29/1207654234.PDF
 (38) Вж. годишния доклад на Baowu Steel за 2019 г.: https://www.shclearing.com/xxpl/cwbg/nb/202005/t20200529_691577.html, стр. 210
 (39) Вж. Регламент за изпълнение (ЕС) 2021/635, съображения 134—135, и Регламент за изпълнение (ЕС) 2020/508, съображения 143—144.
 (40) World Bank Open Data — Upper Middle Income (База данни на Световната банка — държави със среден към висок доход), https://data.worldbank.org/income-level/upper-middle-income.
 (41) Ако продуктът, предмет на прегледа, не се произвежда в нито една държава със сходно равнище на развитие, може да се разгледа производството на продукт от същата обща категория и/или сектор като продукта, предмет на прегледа.
 (42) http://qdd.oecd.org/subject.aspx?Subject=ExportRestrictions_IndustrialRawMaterials
 (43) Работен документ на службите на Комисията относно значителните нарушения в икономиката на Руската федерация за целите на разследванията за търговска защита, SWD(2020 г.) 242 final, глава 10, по-конкретно стр. 267, 269 и 293.
 (44) Пак там, стр.


text:
225, 291—293.
 (45) Пак там, по-конкретно глави 11, 12 и 14.
 (46) Регламент (ЕС) 2015/755 на Европейския парламент и на Съвета от 29 април 2015 г. относно общия режим за внос от някои трети държави (ОВ L 123, 19.5.2015 г., стр. 33). Съгласно член 2, параграф 7 от основния регламент се приема, че цените на вътрешния пазар в тези страни не може да бъдат използвани за определяне на нормалната стойност, и във всеки случай тези данни за внос бяха незначителни.
 (47) www.fastmarkets.com
 (48) Руска федерация, САЩ, Корея, Япония и Индия, с изключение на Китай и държавите — членки на ЕС.
 (49) https://novoportal.cemig.com.br/atendimento/valores-de-tarifas-e-servicos/ последен достъп на 21 септември 2021 г.
 (50) http://www.gasmig.com.br/Institucional/Paginas/Hist%C3%B3rico%20de%20tarifas.aspx последен достъп на 21 септември 2021 г.
 (51) Според китайските статистически данни за износа са отчетени експортни продажби в размер на 244 097 тона, докато групата Baoshan е отчела експортни продажби в размер на 203 450 тона през РП.
 (52) Причината бе специално искане от страна на нидерландско дружество, за да запази поверителността на данните си.
 (53) Загубите, понесени през 2018 г. и 2019 г. (съответно -8,4 % и -11,7 %), отново са били около 4 пъти и 5 пъти по-високи от загубата през 2017 г. (-2,1 %).
 (54) Свободният капацитет (капацитет —действително производство) на КНР надхвърля повече от два пъти общото потребление на Съюза през разследвания период в рамките на прегледа, докато единственият оказал съдействие руски производител износител разполага с номинален производствен капацитет, който е сходен на общото потребление на Съюза.
 (55) Както е описано в съображения 99 и 222, Комисията припомни, че е проучила настоящото ценово поведение на производителите износители от Корея и Китай, като е сравнила техните цени на вътрешния пазар с продажните им цени за трети държави. Например по време на разследвания период в рамките на прегледа Комисията отбеляза, че техните средни експортни цени франко завода за трети държави са били по-ниски от най-ниската МВЦ, приложима в ЕС през същия период (Корея и Китай).
 (56) По време на разглеждания период на първоначалното разследване голяма част от вноса на разглеждания японски продукт в Нидерландия е бил отчетен под поверителен код по КН. По тази причина в първоначалния регламент бяха предоставени диапазони по отношение на вноса от засегнатите държави.
 (57) Директива 2009/125/ЕО на Европейския парламент и на Съвета от 21 октомври 2009 г. за създаване на рамка за определяне на изискванията за екодизайн към продукти, свързани с енергопотреблението (ОВ L 285, 31.10.2009 г., стр. 10). Директивата за екодизайна се изпълнява чрез регламенти за отделните видове продукти, които са пряко приложими във всички държави от ЕС. Регламентът за екопроектирането обхваща новите изисквания за екопроектирането по отношение на малките, средните и големите силови трансформатори. Етап 1 от Регламента за екопроектирането влезе в сила на 1 юли 2015 г., а етап 2 — на 1 юли 2021 г. Изискванията за етап 2 са по-строги от тези на етап 1. Въпреки че последиците все още не могат да бъдат оценени изцяло за толкова кратък период от време след влизането в сила на етап 2, като цяло се смята, че изискванията за


text:
етап 2 ще изискват най-висококачествените видове GOES за проектиране и производство на трансформатори по икономически ефективен начин и в рамките на необходимите пространствени ограничения.
 (58) Японският производител износител JFE направи също така коментар, че продължаването на мерките би навредило непропорционално на ползвателите, ограничавайки техните канали за внос, докато промишлеността на Съюза не може да отговори на търсенето на потребителите (вж. първоначалните коментари в изявлението на JFE Steel от 10 декември 2020 г.).
 (59) Изчислява се като 20 % по-малко разходи за влаган материал за GOES за ползвателите, умножени по 12 %, което е средната стойност от 7 % и 17 %.
 (60) Регламент (ЕС) No 548/2014 на Комисията от 21 май 2014 г. за прилагане на Директива 2009/125/ЕО на Европейския парламент и на Съвета по отношение на малките, средните и големите силови трансформатори (ОВ L 152, 22.5.2014 г., стр. 1).
 (61) През октомври 2019 г. с Регламент (ЕС) 2019/1783 на Комисията от 1 октомври 2019 г. за изменение на Регламент (ЕС) No 548/2014 за прилагане на Директива 2009/125/ЕО на Европейския парламент и на Съвета по отношение на малките, средните и големите силови трансформатори (ОВ L 272, 25.10.2019 г., стр. 107)се коригираха предметът и обхватът на Регламента за екопроектирането с оглед на предстоящото прилагане на изискванията за етап 2 по отношение на силовите трансформатори от 1 юли 2021 г.
 (62) https://ec.europa.eu/energy/topics/renewable-energy/eu-strategy-offshore-renewable-energy_en
 (63) https://ec.europa.eu/clima/eu-action/climate-strategies-targets/2050-long-term-strategy_bg
 (64) European Commission, Directorate-General for Trade, Directorate G, Rue de la Loi 170, 1040 Brussels, Белгия.
 (65) Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) No 1296/2013, (ЕС) No 1301/2013, (ЕС) No 1303/2013, (ЕС) No 1304/2013, (ЕС) No 1309/2013, (ЕС) No 1316/2013, (ЕС) No 223/2014 и (ЕС) No 283/2014 и на Решение No 541/2014/ЕС и за отмяна на Регламент (ЕС, Евратом) No 966/2012 (ОВ L 193, 30.7.2018 г., стр. 1).
 (66) Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) No 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).
 ПРИЛОЖЕНИЕ I
 Във валидната търговска фактура, посочена в член 1, параграф 6, трябва да фигурира декларация, подписана от служител на субекта, издал търговската фактура, изготвена по следния образец:
 —
 Име и длъжност на служителя на субекта, издал търговската фактура.
 —
 Следната декларация:
 „Аз, долуподписаният(ата), удостоверявам, че (обемът) и (загубата в сърцевината) на електротехническата стомана със зърнесто-ориентирана структура, продавана за износ за Европейския съюз и обхваната от настоящата фактура, е произведена от (наименование и адрес на дружеството) (допълнителен код по ТАРИК) в (засегната държава). Декларирам, че предоставената в настоящата фактура информация е пълна и вярна.“
 Дата и подпис
 ПРИЛОЖЕНИЕ II
 В заводския сертификат, посочен в член 1, параграф 6, трябва да фигурира декларация, подписана от служител на субекта, издал заводския сертификат, изготвена по следния образец:
 —
 Име и длъжност на служителя на субекта, издал заводския сертификат.
 —
 Следната декларация:
 „Аз,


text:
долуподписаният(ата), удостоверявам, че електротехническата стомана със зърнесто-ориентирана структура, продавана за износ за Европейския съюз и обхваната от заводския сертификат, с максимална загуба в сърцевината във ватове на килограм при честота от 50 Hz и магнитна индукция от 1,7 T и размери в mm, е произведена от (наименование и адрес на дружеството) (допълнителен код по ТАРИК) в (засегнатата държава). Декларирам, че предоставената в настоящия заводски сертификат информация е пълна и вярна.“
 Дата и подпис


text:
 16.9.2020
 BG
 Официален вестник на Европейския съюз
 L 302/11
 РЕГЛАМЕНТ ЗА ИЗПЪЛНЕНИЕ (ЕС) 2020/1289 НА КОМИСИЯТА
 от 9 септември 2020 година
 относно класирането на някои стоки в Комбинираната номенклатура
 ЕВРОПЕЙСКАТА КОМИСИЯ,
 като взе предвид Регламент (ЕС) No 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
 като има предвид, че:
 (1)
 С цел да се осигури еднакво прилагане на Комбинираната номенклатура, приложена към Регламент (ЕИО) No 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.
 (2)
 С Регламент (ЕИО) No 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, или с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
 (3)
 В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.
 (4)
 Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) No 952/2013. Този срок следва да бъде три месеца.
 (5)
 Мерките, предвидени в настоящия регламент, са в съответствие със становището на Комитета по Митническия кодекс,
 ПРИЕ НАСТОЯЩИЯ РЕГЛАМЕНТ:
 Член 1
 Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
 Член 2
 Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) No 952/2013 за срок от три месеца от датата на влизане в сила на настоящия регламент.
 Член 3
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 9 септември 2020 година.
 За Комисията
 от името на председателя,
 Gerassimos THOMAS
 Генерален директор
 Генерална дирекция „Данъчно облагане и митнически съюз“
 (1) ОВ L 269, 10.10.2013 г., стр. 1.
 (2) Регламент (ЕИО) No 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).
 ПРИЛОЖЕНИЕ
 Описание на стоките
 Класиране (код по КН)
 Основания
 1
 2
 3
 Нетъкани текстилни изделия за еднократна употреба (приблизително 3 cm × 6 cm всяко), индивидуално опаковани и пригодени за продажба на дребно в кутии с вместимост 100


text:
кърпички.
 Кърпичките са пропити с алкохолен разтвор, състоящ се от 70 % изопропилов алкохол и 30 % вода.
 Продуктът се предлага за употреба с цел обща дезинфекция на кожата и на други повърхности (като например тези на неинвазивни медицински инструменти).
 3808 94 90
 Класирането се определя от разпоредбите на общи правила 1 и 6 за тълкуване на Комбинираната номенклатура и от текста на кодове по КН 3808, 3808 94 и 3808 94 90.
 Класирането в позиция 3005 се изключва, тъй като кърпичките не се използват за специфични медицински, хирургически, стоматологични или ветеринарни цели (вж. също Обяснителните бележки към Хармонизираната система за позиция 3005, първи параграф).
 Класирането в позиция 3402 се изключва, тъй като основната цел на продукта не е почистването, а дезинфекцията. Продуктът се счита за дезинфекционно средство и се предлага за продажба на дребно като дезинфекционно средство (вж. забележка 2 към раздел VI).
 Следователно продуктът трябва да бъде класиран в код по КН 3808 94 90 като дезинфекционно средство, пригодено за продажба на дребно.


text:
 3.3.2017
 BG
 Официален вестник на Европейския съюз
 L 56/208
 РЕГЛАМЕНТ ЗА ИЗПЪЛНЕНИЕ (ЕС) 2017/368 НА КОМИСИЯТА
 от 2 март 2017 година
 за установяване на стандартни стойности при внос с цел определяне на входната цена на някои плодове и зеленчуци
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 (1),
 като взе предвид Регламент за изпълнение (ЕС) No 543/2011 на Комисията от 7 юни 2011 г. за определяне на подробни правила за прилагането на Регламент (ЕО) No 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
 като има предвид, че:
 (1)
 В изпълнение на резултатите от Уругвайския кръг на многостранните търговски преговори в Регламент за изпълнение (ЕС) No 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.
 (2)
 Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) No 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,
 ПРИЕ НАСТОЯЩИЯ РЕГЛАМЕНТ:
 Член 1
 Стандартните стойности при внос, посочени в член 136 от Регламент за изпълнение (ЕС) No 543/2011, са определени в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 2 март 2017 година.
 За Комисията,
 от името на председателя,
 Jerzy PLEWA
 Генерален директор
 Генерална дирекция „Земеделие и развитие на селските райони“
 (1) ОВ L 347, 20.12.2013 г., стр. 671.
 (2) ОВ L 157, 15.6.2011 г., стр. 1.
 ПРИЛОЖЕНИЕ
 Стандартни стойности при внос за определяне на входната цена на някои плодове и зеленчуци
 (EUR/100 kg)
 Код по КН
 Код на третa държавa (1)
 Стандартна стойност при внос
 0702 00 00
 EG
 235,2
 IL
 149,3
 MA
 90,0
 TR
 92,9
 ZZ
 141,9
 0707 00 05
 MA
 79,2
 TR
 177,0
 ZZ
 128,1
 0709 91 00
 EG
 97,7
 ZZ
 97,7
 0709 93 10
 MA
 51,8
 TR
 151,2
 ZZ
 101,5
 0805 10 22 , 0805 10 24 , 0805 10 28
 EG
 45,0
 IL
 72,5
 MA
 48,3
 TN
 49,2
 TR
 73,7
 ZZ
 57,7
 0805 50 10
 EG
 74,7
 TR
 77,0
 ZZ
 75,9
 0808 10 80
 CN
 116,5
 US
 128,5
 ZZ
 122,5
 0808 30 90
 CL
 225,3
 CN
 88,7
 ZA
 115,2
 ZZ
 143,1
 (1) Номенклатура на държавите, определена с Регламент (ЕС) No 1106/2012 на Комисията от 27 ноември 2012 г. за прилагане на Регламент (ЕО) No 471/2009 на


text:
 18.2.2019
 BG
 Официален вестник на Европейския съюз
 LI 46/1
 РЕГЛАМЕНТ ЗА ИЗПЪЛНЕНИЕ (ЕС) 2019/270 НА СЪВЕТА
 от 18 февруари 2019 година
 за прилагане на Регламент (ЕС) 2016/1686 за налагане на допълнителни ограничителни мерки, насочени срещу ИДИЛ (Даиш) и Ал-Кайда и физически и юридически лица, образувания или органи, свързани с тях
 СЪВЕТЪТ НА ЕВРОПЕЙСКИЯ СЪЮЗ,
 като взе предвид Договора за функционирането на Европейския съюз,
 като взе предвид Регламент (ЕС) 2016/1686 на Съвета от 20 септември 2016 г. за налагане на допълнителни ограничителни мерки, насочени срещу ИДИЛ (Даиш) и Ал-Кайда и физически и юридически лица, образувания или органи, свързани с тях (1), и по-специално член 4, параграф 1 от него,
 като взе предвид предложението на върховния представител на Съюза по въпросите на външните работи и политиката на сигурност,
 като има предвид, че:
 (1)
 На 20 септември 2016 г. Съветът прие Регламент (ЕС) 2016/1686.
 (2)
 С оглед на продължаващата заплаха, която представляват ИДИЛ (Даиш) и Ал-Кайда и физическите и юридическите лица, образуванията и органите, свързани с тях, едно лице следва да бъде добавено към списъка с физически и юридически лица, образувания и органи, посочени в приложение I към Регламент (ЕС) 2016/1686.
 (3)
 Поради това приложение I към Регламент (ЕС) 2016/1686 следва да бъде съответно изменено,
 ПРИЕ НАСТОЯЩИЯ РЕГЛАМЕНТ:
 Член 1
 Приложение I към Регламент (ЕС) 2016/1686 се изменя, както е посочено в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 18 февруари 2019 година.
 За Съвета
 Председател
 F. MOGHERINI
 (1) ОВ L 255, 21.9.2016 г., стр. 1.
 ПРИЛОЖЕНИЕ
 В списъка в приложение I към Регламент (ЕС) 2016/1686 се добавя следното лице:
 „4.
 Brahim el KHAYARI; дата на раждане: 7 май 1992 г.; място на раждане: Nîmes (Франция); гражданство: френско.“


text:
 6.3.2013
 BG
 Официален вестник на Европейския съюз
 L 62/1
 РЕГЛАМЕНТ ЗА ИЗПЪЛНЕНИЕ (ЕС) No 185/2013 НА КОМИСИЯТА
 от 5 март 2013 година
 за приспадане на прекомерния риболов в рамките на определена квота за скумрия през 2009 г. от някои риболовни квоти, отпуснати на Испания за 2013 г. и за следващите години
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1224/2009 на Съвета от 20 ноември 2009 г. за създаване на система за контрол на Общността за гарантиране на спазването на правилата на общата политика в областта на рибарството, за изменение на регламенти (ЕО) No 847/96, (ЕО) No 2371/2002, (ЕО) No 811/2004, (ЕО) No 768/2005, (ЕО) No 2115/2005, (ЕО) No 2166/2005, (ЕО) No 388/2006, (ЕО) No 509/2007, (ЕО) No 676/2007, (ЕО) No 1098/2007, (ЕО) No 1300/2008, (ЕО) No 1342/2008 и за отмяна на регламенти (ЕИО) No 2847/93, (ЕО) No 1627/94 и (ЕО) No 1966/2006 (1), и по-специално член 105, параграф 4 от него,
 като има предвид, че:
 (1)
 Риболовната квота за скумрия в зони VIIIc, IX и X на ICES и във водите на ЕС от зона 34.1.1 на CECAF (2) бе отпусната на Испания за 2009 г. с Регламент (ЕО) No 43/2009.
 (2)
 Риболовната квота за скумрия за 2009 г. бе намалена след размени, направени от Испания с Франция и Полша съгласно член 20, параграф 5 от Регламент (ЕО) No 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (3).
 (3)
 Комисията откри несъответствия в данните на Испания относно риболова на скумрия през 2009 г., след като им направи кръстосана проверка чрез записите и докладите от различните етапи на веригата — от улова до първата продажба. Съществуването на тези несъответствия бе допълнително потвърдено с провеждането на няколко одита, мисии за проверка и инспекции в Испания в съответствие с Регламент (ЕО) No 1224/2009.
 (4)
 Комисията започна консултация с Испания относно предвиденото приспадане с писмо от 28 ноември 2011 г., на което испанските власти отговориха с писмо от 19 декември 2011 г.
 (5)
 Испания потвърди, че е превишила своята квота за скумрия през 2009 г. с 65 429 тона.
 (6)
 Съгласно член 2 от Регламент (ЕО) No 2371/2002 общата политика в областта на рибарството гарантира експлоатация на живите водни ресурси, която създава условия за необходимата устойчивост както в икономически и екологичен план, така и от социална гледна точка.
 (7)
 Предвид нивото на прекомерния риболов и като се има предвид необходимостта да се отчете социално-икономическото положение в риболовния сектор и свързаната с него преработвателна промишленост на съответната държава членка, както и да се ограничи, доколкото е възможно, отрицателното въздействие върху двата сектора, е целесъобразно превишените количества да се приспадат през период от поне 11 години.
 (8)
 Като се има предвид, че в Регламент (ЕС) No 165/2011 на Комисията (4) се предвиждат други приспадания от риболовните квоти за скумрия, отпуснати на Испания до 2015 г., е уместно да се определи по-малко количество за приспадане през припокриващите се години,


text:
т.е. от 2013 г. до 2015 г.
 (9)
 В допълнение, за да се избегнат социални и икономически последици за съответния риболовен сектор и свързаната с него преработвателна промишленост, считано от 2016 г. приспаднатите количества за която и да е година не следва да превишават 33 % от годишната квота за скумрия. Когато количеството за приспадане превишава 33 % от годишната квота за скумрия, настоящият регламент следва да бъде изменен, за да се намали годишното количество, което трябва да бъде приспаднато, като периодът за приспадане съответно се удължи.
 (10)
 Испания поиска част от приспадането да се извърши от квотите ѝ за хамсия в рамките на същата зона и за същия период. Въпросният запас от скумрия понастоящем се намира в рамките на безопасните биологични граници. Запасът от хамсия в зона VIII се експлоатира на ниво, съвместимо с постигането на най-високия улов от запаса в дългосрочен план, но при него се наблюдават големи колебания и в дългосрочен план ще се ползва от временни намалявания на експлоатацията му. Основният риболов на този запас от скумрия (почти 90 % от улова) се осъществява в зона VIIIc на ICES от февруари до май, а запасът от хамсия в зона VIII се лови в същата зона (VIIIc) от април до юни. Скумрията и хамсията са пелагични риби, които се срещат на средна дълбочина. Може да се заключи, че тези запаси се намират в една и съща географска зона и споделят една и съща екосистема. Поради това и като се имат предвид целите на общата политика в областта на рибарството, се счита за уместно в този конкретен случай част от необходимите приспадания да се извършат от квотите от хамсия, отпуснати на Испания в същата зона за същия период.
 (11)
 Мерките, предвидени в настоящия регламент, са в съответствие със становището на Комитета по рибарство и аквакултури,
 ПРИЕ НАСТОЯЩИЯ РЕГЛАМЕНТ:
 Член 1
 Риболовните квоти за скумрия (Scomber scombrus) в зони VIIIc, IX и X на ICES и във водите на ЕС от зона 34.1.1 на CECAF и за хамсия (Engraulis encrasicolus) в зона VIII на ICES, които могат да бъдат отпуснати на Испания през годините от 2013 г. до 2023 г., се намаляват съгласно приложението.
 Член 2
 Настоящият регламент влиза в сила в деня след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 5 март 2013 година.
 За Комисията
 Председател
 José Manuel BARROSO
 (1) ОВ L 343, 22.12.2009 г., стр. 1.
 (2) ОВ L 22, 26.1.2009 г., стр. 1.
 (3) ОВ L 358, 31.12.2002 г., стр. 59.
 (4) ОВ L 48, 23.2.2011 г., стр. 11.
 ПРИЛОЖЕНИЕ
 (в тонове)
 Запас
 Първоначална квота 2009 г.
 Адаптирана квота 2009 г.
 Установен улов 2009 г.
 Разлика между квотата и улова (прекомерен риболов)
 Приспадане 2013 г.
 Приспадане 2014 г.
 Приспадане 2015 г.
 Приспадане 2016 г.
 Приспадане 2017 г.
 Приспадане 2018 г.
 Приспадане 2019 г.
 Приспадане 2020 г.
 Приспадане 2021 г.
 Приспадане 2022 г.
 Приспадане 2023 г.
 MAC8C
 3411
 29 529
 25 525
 90 954
 –65 429


text:
 6.8.2021
 BG
 Официален вестник на Европейския съюз
 L 283/1
 РЕГЛАМЕНТ ЗА ИЗПЪЛНЕНИЕ (ЕС) 2021/1300 НА СЪВЕТА
 от 5 август 2021 година
 за прилагане на Регламент (ЕС) 2017/1509 за ограничителни мерки срещу Корейската народнодемократична република
 СЪВЕТЪТ НА ЕВРОПЕЙСКИЯ СЪЮЗ,
 като взе предвид Договора за функционирането на Европейския съюз,
 като взе предвид Регламент (ЕС) 2017/1509 на Съвета от 30 август 2017 г. за ограничителни мерки срещу Корейската народнодемократична република и за отмяна на Регламент (ЕО) No 329/2007 (1), и по-специално член 47, параграф 2 от него,
 като взе предвид предложението на върховния представител на Съюза по въпросите на външните работи и политиката на сигурност,
 като има предвид, че:
 (1)
 На 30 август 2017 г. Съветът прие Регламент (ЕС) 2017/1509.
 (2)
 В съответствие с член 47а, параграф 1 от Регламент (ЕС) 2017/1509 Съветът извърши преглед на списъците на посочените лица и образувания, които се съдържат в приложения XV, XVI, XVII и XVIII към същия регламент.
 (3)
 Ограничителните мерки срещу всички лица и образувания в списъците в приложения XV и XVI към Регламент (ЕС) 2017/1509 следва да бъдат запазени, а основанията за десет лица и едно образувание, както и идентификационните данни на четири лица следва да бъдат актуализирани.
 (4)
 Освен това идентификационните данни на едно лице в списъка, съдържащ се в приложение XIII към Регламент (ЕС) 2017/1509, следва да бъдат актуализирани.
 (5)
 Поради това приложения XIII, XV и XVI към Регламент (ЕС) 2017/1509 следва да бъдат съответно изменени,
 ПРИЕ НАСТОЯЩИЯ РЕГЛАМЕНТ:
 Член 1
 Приложения XIII, XV и XVI към Регламент (ЕС) 2017/1509 се изменят съгласно приложението към настоящия регламент.
 Член 2
 Настоящият регламент влиза в сила в деня след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 5 август 2021 година.
 За Съвета
 Председател
 G. DOVŽAN
 (1) ОВ L 224, 31.8.2017 г., стр. 1.
 ПРИЛОЖЕНИЕ
 1)
 В приложение ХIII към Регламент (ЕС) 2017/1509, в раздел „Списък на лицата, образуванията и органите, посочени в член 34, параграфи 1 и 3“, буква а) „Физически лица“ вписване 77 се заменя със следното:
 Име
 Друго име
 Дата на раждане
 Дата на посочване от ООН
 Основания
 „77.
 Ri Pyong Chul
 Ri Pyong Chol, Ri Pyo’ng-ch’o’l
 Дата на раждане: 1948 г.
 Гражданство: КНДР
 Пол: мъжки
 Адрес: КНДР
 22.12.2017 г.
 Заместник-член на Политбюро на Корейската работническа партия и първи заместник-директор на отдел „Производство на боеприпаси.““
 2)
 В приложение ХV към Регламент (ЕС) 2017/1509, в раздел „Списък на лицата, образуванията и органите, посочени в член 34, параграфи 1 и 3“, буква а) „Физически лица, посочени в съответствие с член 34, параграф 4, буква а)“ вписвания 6, 7, 10, 11, 15, 16, 17, 18, 19, 24 и 25 се заменят със следното:
 Име
 Друго име
 Идентификационни данни
 Дата на посочване
 Основания
 „6.
 SO Sang-kuk
 SO Sang Kuk
 Дата на раждане: 30.11.1938 г.
 Пол: мъжки
 22.12.2009 г.
 Ръководител на катедра „Ядрена физика“, университет Kim Il Sung.
 7.
 KIM Yong Chol
 KIM Yong-Chol; KIM Young-Chol; KIM Young-Cheol; KIM Young-Chul
 Дата на раждане: 1946 г.
 Място


text:
на раждане: Pyongan-Pukto, КНДР
 Пол: мъжки
 19.12.2011 г.
 Член на Централната военна комисия на Корейската работническа партия, на Политбюро и на Комисията по държавните въпроси на Корейската народнодемократична република. Бивш командващ Генералното бюро за разузнаване (RGB) – образувание, санкционирано от Съвета за сигурност на ООН. Може да е бил възстановен като директор на отдел „Обединен фронт“.
 10.
 HONG Sung-Mu
 HUNG Sun Mu; HONG Sung Mu
 Дата на раждане: 1.1.1942 г.
 Пол: мъжки
 20.5.2016 г.
 Заместник-директор на отдел „Производство на боеприпаси“ (MID). Отговаря за разработването на програми, свързани с конвенционалните оръжия и ракети, включително балистичните ракети. Той е едно от основните лица, отговарящи за програмите за индустриално развитие в областта на ядрените оръжия. В това си качество отговаря за ядрените програми на КНДР или програмите на КНДР, свързани с балистични ракети или с други оръжия за масово унищожение. Свидетел е на изстрелването на междуконтиненталната балистична ракета Hwasong-15 на 28 ноември 2017 г. Участвал е в заседание на Централната военна комисия на Корейската работническа партия през юли 2020 г., посветено на „възпирането от война“ – евфемизъм, използван за означаване на ядрената програма на КНДР. Преизбран в Централния комитет на партията през януари 2021 г.
 11.
 JO Kyongchol
 JO Kyong Chol
 Пол: мъжки
 20.5.2016 г.
 Генерал от Корейската народна армия. Бивш член на Централната военна комисия на Корейската работническа партия, която е основен орган по въпросите на националната отбрана на КНДР. Директор на подразделението за военна сигурност. В това си качество е отговорен за оказване на подкрепа или насърчаване на ядрените програми на КНДР или на програмите на КНДР, свързани с балистични ракети или с други оръжия за масово унищожение. Придружава Kim Jong Un в най-голямото досега учение с артилерийски огън с голям радиус на действие. Преизбран в Централния комитет на партията през януари 2021 г.
 15.
 KIM Rak Kyom
 KIM Rak-gyom; KIM Rak Gyom
 Пол: мъжки
 20.5.2016 г.
 Армейски генерал, бивш командващ стратегическите ракетни сили - образувание, посочено от ООН, което включва четири стратегически и тактически ракетни части, включително бригада KN-08 (междуконтинентални балистични ракети). Бивш член на Централната военна комисия на Корейската работническа партия, която е основен орган по въпросите на националната отбрана на КНДР. Съгласно информация в медиите KIM е идентифициран като участник в изпитването на двигателя на междуконтинентална балистична ракета през април 2016 г. с KIM Jong Un. В това си качество е отговорен за оказване на подкрепа или насърчаване на ядрените програми на КНДР или на програмите на КНДР, свързани с балистични ракети или с други оръжия за масово унищожение. Дал е заповед за провеждането на учебна стрелба с балистични ракети.
 16.
 KIM Won-hong
 KIM Won Hong
 Дата на раждане: 7.1.1945 г.
 Място на раждане: Пхенян, КНДР
 Паспорт No: 745310010
 Пол: мъжки
 20.5.2016 г.
 Генерал. Бивш първи заместник-директор на отдела по обща политика на Корейската народна армия. Бивш директор на отдела за държавна сигурност. Бивш министър на държавната сигурност. Бивш член на Централната военна комисия на Корейската работническа партия и Националната комисия по отбрана, която беше основен орган по въпросите на националната отбрана в КНДР, преди да бъде преобразувана


text:
в Комисия по държавните въпроси, като това са основните органи по въпросите на националната отбрана в КНДР. В това си качество е отговорен за оказване на подкрепа или насърчаване на ядрените програми на КНДР или на програмите на КНДР, свързани с балистични ракети или с други оръжия за масово унищожение.
 17.
 PAK Jong-chon
 PAK Jong Chon
 Пол: мъжки
 20.5.2016 г.
 Назначен за маршал на Корейската народна армия през октомври 2020 г., началник на генералния щаб от април 2019 г. Член на Политбюро от април 2020 г. Член на Централната военна комисия на Корейската работническа партия, която е основен орган по въпросите на националната отбрана на КНДР. В това си качество е отговорен за оказване на подкрепа или насърчаване на ядрените програми на КНДР или на програмите на КНДР, свързани с балистични ракети или с други оръжия за масово унищожение. Избран за член на Централния комитет на партията, Политбюро на Централния комитет и Централната военна комисия през януари 2021 г.
 18.
 LI Yong-ju
 RI Yong Ju
 Пол: мъжки
 20.5.2016 г.
 Адмирал от Корейската народна армия. Бивш член на Централната военна комисия на Корейската работническа партия, която е основен орган по въпросите на националната отбрана на КНДР. Бивш главнокомандващ корейските народни военноморски сили, които участват в разработването на програми за балистични ракети и на ядрени мощности за военноморските сили на КНДР. В това си качество е отговорен за оказване на подкрепа или насърчаване на ядрените програми на КНДР или на програмите на КНДР, свързани с балистични ракети или с други оръжия за масово унищожение.
 19.
 SON Chol-ju
 SON Chol Ju
 Пол: мъжки
 20.5.2016 г.
 Генерал от Корейската народна армия. Заместник-директор по организационните въпроси на Корейската народна армия и бивш политически директор на военновъздушните сили и противовъздушната отбрана, който наблюдава разработването на модернизирани противовъздушни ракети. В това си качество е отговорен за оказване на подкрепа или насърчаване на ядрените програми на КНДР или на програмите на КНДР, свързани с балистични ракети или с други оръжия за масово унищожение. Има данни, че Son е включен в списъка на участниците в заседание на Централната военна комисия през май 2020 г. в качеството му на заместник-директор, отговарящ за организацията на Корейската народна армия.
 24.
 RI Myong Su
 Дата на раждане: 1937 г.
 Място на раждане: Myongchon, North Hamgyong, КНДР
 Пол: мъжки
 7.4.2017 г.
 Вицемаршал на Корейската народна армия, първи заместник-командващ върховното командване на Корейската народна армия. До 2018 г. е член на Централната военна комисия на Корейската работническа партия и началник-щаб на Народните въоръжени сили. Ri Myong Su все още има влияние по въпросите на националната отбрана, в това число върху ядрените програми на КНДР и програмите на КНДР, свързани с балистични ракети или с други оръжия за масово унищожение. Редовно участва в севернокорейските военни паради. Ri е дългогодишен член на Върховното народно събрание (ВНС), 14-о по ред.
 25.
 SO Hong Chan
 Дата на раждане: 30.12.1957 г.
 Място на раждане: Kangwon, КНДР
 Паспорт No: PD836410105,
 Валидност на паспорта до: 27.11.2021 г.
 Пол: мъжки
 7.4.2017 г.
 Първи заместник-министър и директор на бюрото по материално-техническо осигуряване на Народните


text:
въоръжени сили, член на Централната военна комисия на Корейската работническа партия и генерал в Народните въоръжени сили. В това си качество So Hong Chan носи отговорност за подпомагане или насърчаване на ядрените програми на КНДР или на програмите на КНДР, свързани с балистични ракети или с други оръжия за масово унищожение. Преизбран за член на Централния комитет на партията през януари 2021 г.“
 3)
 В приложение ХV към Регламент (ЕС) 2017/1509, в раздел „Списък на лицата, образуванията и органите, посочени в член 34, параграфи 1 и 3“, буква б) „Юридически лица, образувания и органи, посочени в съответствие с член 34, параграф 4, буква а)“ вписване 4 се заменя със следното:
 Име
 Друго име
 Местоположение
 Дата на посочване
 Друга информация
 „4.
 Център за ядрени изследвания Yongbyon
 22.12.2009 г.
 Център за научни изследвания, участвал в производството на плутоний за военни цели. Центърът се поддържа от Генералното бюро за атомна енергия (образувание, посочено от СС на ООН на 16.7.2009 г.). В окончателния си доклад от март 2021 г. експертната група, създадена съгласно Резолюция 1874 на Съвета за сигурност на ООН, отбелязва, че са били наблюдавани изпарения от сградата, използвана за производството на (UO2) в завода за обогатяване на уран в комплекса Yongbyon, и докладва, че според една държава – членка на ООН, съоръжението за обогатяване на уран в Yongbyon е функционирало.“
 4)
 В приложение ХV към Регламент (ЕС) 2017/1509, в раздел „Списък на лицата, образуванията и органите, посочени в член 34, параграфи 1 и 3“, буква в) „Физически лица, посочени в съответствие с член 34, параграф 4, буква б)“ вписване 2 се заменя със следното:
 Име
 Друго име
 Идентификационни данни
 Дата на посочване
 Основания
 „2.
 KIM Tong-un
 KIM Tong Un
 Дата на раждане: 1.11.1936 г.
 Пол: мъжки
 22.12.2009 г.
 Бивш директор на „Бюро 39“ към Централния комитет на Корейската работническа партия, което се занимава с финансиране на разпространението на оръжие. По непотвърдени данни през 2011 г. е ръководел „Бюро 38“ за набиране на средства за ръководните кадри и елита.“
 5)
 В приложение ХVI към Регламент (ЕС) 2017/1509, в раздел „Списък на лицата, образуванията и органите, посочени в член 34, параграфи 1 и 3“, буква а) „Физически лица“ вписване 6 се заменя със следното:
 Име
 Идентификационни данни
 Дата на посочване
 Основания
 „6.
 YUN Chol изв. още като CHOL Yun
 Трети секретар в посолството на КНДР в Китай
 22.1.2018 г.
 Yun Chol е посочен от експертната група на ООН като лице за контакт на корейското дружество General Precious Metal, занимаващо се с продажбата на литий-6 – забранено от ООН ядрено изделие, и дипломат от КНДР.
 Преди това General Precious Metal беше идентифицирано от Съюза като друго име на включеното в списъка на ООН образувание Green Pine.“


text:
 8.5.2019
 BG
 Официален вестник на Европейския съюз
 L 120/8
 РЕГЛАМЕНТ ЗА ИЗПЪЛНЕНИЕ (ЕС) 2019/705 НА КОМИСИЯТА
 от 2 май 2019 година
 относно класирането на някои стоки в Комбинираната номенклатура
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
 като има предвид, че:
 (1)
 С цел да се осигури еднакво прилагане на Комбинираната номенклатура, приложена към Регламент (ЕИО) No 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.
 (2)
 С Регламент (ЕИО) No 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
 (3)
 В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.
 (4)
 Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) No 952/2013. Този срок следва да бъде три месеца.
 (5)
 Мерките, предвидени в настоящия регламент, са в съответствие със становището на Комитета по Митническия кодекс,
 ПРИЕ НАСТОЯЩИЯ РЕГЛАМЕНТ:
 Член 1
 Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
 Член 2
 Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) No 952/2013 за срок от три месеца от датата на влизане в сила на настоящия регламент.
 Член 3
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 2 май 2019 година.
 За Комисията,
 от името на председателя,
 Stephen QUEST
 Генерален директор
 Генерална дирекция „Данъчно облагане и митнически съюз“
 (1) ОВ L 269, 10.10.2013 г., стр. 1.
 (2) Регламент (ЕИО) No 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).
 ПРИЛОЖЕНИЕ
 Описание на стоките
 Класификация
 (код по КН)
 Основания
 (1)
 (2)
 (3)
 Пумпал, изработен от пластмаса, с изстрелвачка и шнур за изстрелване.
 Пумпалът се задвижва с изстрелвачката и шнура. Той


text:
може да се използва самостоятелно за забавление. Като алтернатива може да се използват две или повече изделия от двама или повече души (изстрелват се в специална арена с форма на купа (представена отделно), които се състезават с цел да елиминират пумпала на съперника.
 Вж. изображението (*1)
 9503 00 95
 Класирането се определя от общи правила 1 и 6 за тълкуване на Комбинираната номенклатура и от описанието на кодове по КН 9503 00 и 9503 00 95 .
 Изделието е пумпал, което се счита за играчка от позиция 9503 00 (вж. също Обяснителните бележки към Хармонизираната система за позиция 9503 , буква Г, подточка 19). То има обективните характеристики на играчка за забавление.
 Макар че изделието може да се използва за състезание между двама или повече души, такава употреба не е присъща на обективните характеристики на изделието, когато то се представя отделно (без специалната арена). Затова се изключва класирането му в позиция 9504 като „артикул за колективни игри“.
 Следователно то трябва да бъде класирано в код по КН 9503 00 95 като „други играчки от пластмаси“.
 (*1) Изображението е само за информация.


text:
 26.11.2015
 BG
 Официален вестник на Европейския съюз
 L 309/3
 РЕГЛАМЕНТ ЗА ИЗПЪЛНЕНИЕ (ЕС) 2015/2179 НА КОМИСИЯТА
 от 25 ноември 2015 година
 за започване на преразглеждане на Регламент за изпълнение (ЕС) No 102/2012 на Съвета за налагане на окончателно антидъмпингово мито върху вноса на стоманени въжета и кабели с произход, inter alia, от Китайската народна република, разширено с цел да обхване вноса на стоманени въжета и кабели, изпратени от Република Корея, независимо дали са декларирани с произход от Република Корея, с оглед на проучване на възможността да се освободи един корейски износител от действието на тези мерки, за отмяна на антидъмпинговото мито по отношение на вноса от страна на този износител и за въвеждане на регистрационен режим за вноса от този износител
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основния регламент“), и по-специално член 11, параграф 4, член 13, параграф 4 и член 14, параграф 5 от него,
 след като уведоми държавите членки,
 като има предвид, че:
 1. ИСКАНЕ ЗА ПРЕРАЗГЛЕЖДАНЕ
 (1)
 Европейската комисия („Комисията“) получи искане за освобождаване от антидъмпинговите мерки, приложими към вноса на стоманени въжета и кабели с произход от Китайската народна република и разширени с цел да обхванат вноса на същия продукт, изпратен от Република Корея, независимо дали е деклариран с произход от Република Корея, в съответствие с член 11, параграф 4 и член 13, параграф 4 от основния регламент.
 (2)
 Искането беше подадено на 7 септември 2015 г. от Daechang Steel Co. Ltd. („заявителя“) — производител износител на стоманени въжета и кабели в Република Корея („засегнатата държава“), и беше ограничено до заявителя.
 2. ПРОДУКТ, ПРЕДМЕТ НА ПРЕРАЗГЛЕЖДАНЕТО
 (3)
 Продуктът, предмет на преразглеждането, са стоманени въжета и кабели, включително стоманени въжета закрит тип, с изключение на въжета и кабели от неръждаема стомана, с максимално напречно сечение, надвишаващо 3 mm, изпратени от Република Корея, независимо дали са декларирани с произход от Република Корея („продуктът, предмет на преразглеждането“), класирани понастоящем в кодове по КН ex 7312 10 81, ex 7312 10 83, ex 7312 10 85, ex 7312 10 89 и ex 7312 10 98 (кодове по ТАРИК 7312108113, 7312108313, 7312108513, 7312108913 и 7312109813).
 3. СЪЩЕСТВУВАЩИ МЕРКИ
 (4)
 С Регламент (ЕО) No 1796/1999 (2) Съветът наложи антидъмпингови мерки за стоманените въжета и кабели с произход, inter alia, от Китайската народна република („първоначалните мерки“). С Регламент (ЕО) No 1858/2005 (3) Съветът остави в сила първоначалните мерки след преразглеждане с оглед на изтичане на срока на действие на мерките в съответствие с член 11, параграф 2 от основния регламент. С Регламент за изпълнение (ЕС) No 400/2010 Съветът (4) разшири мерките и включи в обхвата им стоманените въжета и кабели, изпратени от Република Корея, независимо дали са декларирани с произход от Република Корея („мерките с разширен обхват“), с изключение на тези, които са произведени от дружествата, изрично посочени в член 1 от същия регламент.
 (5)
 Мерките, които понастоящем


text:
са в сила, са окончателно антидъмпингово мито, наложено с Регламент за изпълнение (ЕС) No 102/2012 на Съвета (5) след преразглеждане с оглед на изтичане на срока на действие на мерките в съответствие с член 11, параграф 2 от основния регламент, последно изменен с Регламент за изпълнение (ЕС) No 493/2014 на Комисията (6), съгласно който, inter alia, към вноса в Европейския съюз на изпратения от Република Корея продукт, предмет на преразглеждането, се прилага окончателно антидъмпингово мито в размер на 60,4 %, с изключение на продукта, произведен от дружествата, които са били освободени.
 4. ОСНОВАНИЯ ЗА ПРЕРАЗГЛЕЖДАНЕТО
 (6)
 Заявителят представи prima facie доказателства, че:
 (7)
 не е изнасял продукта, предмет на преразглеждането, за Съюза по време на разследвания период, използван в разследването, довело до мерките с разширен обхват, а именно периода 1 юли 2008 г. — 30 юни 2009 г.;
 (8)
 не е свързан с никой от производителите износители на продукта, предмет на преразглеждането, към които се прилагат действащите антидъмпингови мита, и че не е заобикалял мерките, приложими към стоманените въжета и кабели с произход от Китайската народна република; и
 (9)
 е поел неотменимо договорно задължение да изнесе значително количество за Съюза.
 5. ПРОЦЕДУРА
 5.1. Започване
 (10)
 Комисията проучи наличните данни и стигна до заключението, че има достатъчно доказателства, обосноваващи започването на разследване в съответствие с член 11, параграф 4 и член 13, параграф 4 от основния регламент с оглед на проучване на възможността за освобождаване на заявителя от действието на мерките с разширен обхват. Производителите от Съюза, за които е известно, че са засегнати, бяха уведомени за искането за преразглеждане и им беше предоставена възможност да направят коментари.
 5.2. Отмяна на съществуващите мерки и регистрационен режим за вноса
 (11)
 Съгласно член 11, параграф 4 от основния регламент действащото антидъмпингово мито следва да се отмени по отношение на вноса на продукта, предмет на преразглеждането, произвеждан и продаван от заявителя за износ за Съюза. Същевременно към този внос следва да се прилага регистрационен режим в съответствие с член 14, параграф 5 от основния регламент, за да се гарантира, че ако при преразглеждането се установи заобикаляне на мерките от страна на заявителя, антидъмпинговите мита могат да бъдат начислени от датата на въвеждане на регистрационния режим за този внос. Размерът на възможните бъдещи задължения на заявителя не би могъл да бъде изчислен на този етап на разследването.
 5.3. Разследване на заявителя
 (12)
 С цел да получи информацията, която счита за необходима за разследването, Комисията ще изпрати въпросник на заявителя. Заявителят трябва да представи попълнения въпросник в срок от 37 дни от датата на влизане в сила на настоящия регламент, освен ако е посочено друго, съгласно член 6, параграф 2 от основния регламент.
 5.4. Други писмени изявления
 (13)
 При спазване на разпоредбите от настоящия регламент всички заинтересовани страни се приканват да изложат становищата си и да предоставят информация, както и доказателства в нейна подкрепа. Освен ако е посочено друго, тази информация и доказателствата в нейна подкрепа трябва да бъдат получени от Комисията в срок от 37 дни от датата на влизане в сила на настоящия регламент.


text:
5.5. Възможност за изслушване от службите на Комисията, на които е възложено разследването
 (14)
 Всички заинтересовани страни могат да поискат да бъдат изслушани от службите на Комисията, на които е възложено разследването. Всяко искане за изслушване трябва да бъде отправено в писмена форма и да бъде надлежно обосновано. Исканията за изслушване по въпроси, отнасящи се до началния етап на разследването, трябва да бъдат подадени в срок от 15 дни от датата на влизане в сила на настоящия регламент. След изтичането на този срок исканията за изслушване трябва да бъдат подадени в сроковете, изрично указани от Комисията в нейната комуникация със страните.
 5.6. Указания за представяне на писмени изявления и за изпращане на попълнени въпросници и кореспонденция
 (15)
 Информацията, предоставена на Комисията за целите на разследванията за търговска защита, не трябва да е обект на авторски права. Преди да представят на Комисията информация и/или данни, които са обект на авторски права на трета страна, заинтересованите страни трябва да поискат специално разрешение от носителя на авторското право, с което изрично се позволява на Комисията: а) да използва информацията и данните за целите на настоящата процедура за търговска защита; и б) да предоставя информацията и/или данните на заинтересованите страни в рамките на настоящото разследване по начин, който им позволява да упражнят правото си на защита.
 (16)
 Всички писмени изявления, включително информацията, която се изисква в настоящия регламент, попълнените въпросници и кореспонденцията, предоставени от заинтересованите страни на поверителна основа, следва да се обозначават с „Limited“ (7).
 (17)
 В съответствие с член 19, параграф 2 от основния регламент от заинтересованите страни, предоставящи обозначена с „Limited“ информация, се изисква да представят неповерителни резюмета, обозначени с „For inspection by interested parties“. Тези резюмета следва да бъдат достатъчно подробни, за да позволят разбиране в приемлива степен на същността на предоставената на поверителна основа информация. Ако заинтересована страна, която предоставя поверителна информация, не представи нейно неповерително резюме в изисквания формат и с необходимото качество, тази информация може да не бъде взета предвид.
 (18)
 Заинтересованите страни се приканват да правят всички изявления и да подават всички искания по електронна поща, включително сканирани пълномощни и удостоверения, с изключение на обемни отговори, които следва да бъдат предадени на CD-ROM или DVD на ръка или с препоръчана поща. Като използват електронната поща, заинтересованите страни изразяват съгласието си с правилата, приложими за подаване на изявления в електронен формат, съдържащи се в документа „КОРЕСПОНДЕНЦИЯ С ЕВРОПЕЙСКАТА КОМИСИЯ ПО ДЕЛА ЗА ТЪРГОВСКА ЗАЩИТА“, публикуван на уебсайта на Генерална дирекция „Търговия“: http://trade.ec.europa.eu/doclib/docs/2011/june/tradoc_148003.pdf Заинтересованите страни трябва да посочат своето име, адрес, номер на телефон и валиден адрес на електронна поща и следва да гарантират, че предоставеният адрес на електронна поща е функциониращ официален служебен електронен адрес, който се проверява ежедневно. След като данните за контакт бъдат предоставени, Комисията ще осъществява комуникацията със заинтересованите страни само по електронна поща, освен ако те изрично поискат да получават всички документи от Комисията чрез друго средство за комуникация или освен ако естеството на документа, който трябва да бъде изпратен, изисква използването на препоръчана поща. За повече информация относно правилата за кореспонденция с


text:
Комисията, включително и принципите, които се прилагат по отношение на изявленията, подадени по електронна поща, заинтересованите страни следва да направят справка с указанията за комуникация със заинтересованите страни, посочени по-горе.
 Адрес на Комисията за кореспонденция:
 European Commission
 Directorate-General for Trade
 Directorate H
 Office: CHAR 04/039
 1040 Brussels
 BELGIUM
 Електронна поща: TRADE-SWR-R636-DUMP@ec.europa.eu
 6. НЕОКАЗВАНЕ НА СЪДЕЙСТВИЕ
 (19)
 В случай че заинтересована страна откаже достъп до необходимата информация, не я предостави в срок или значително възпрепятства разследването, заключенията, независимо дали са положителни, или отрицателни, може да бъдат направени въз основа на наличните факти в съответствие с член 18 от основния регламент.
 (20)
 Ако се установи, че заинтересована страна е предоставила невярна или подвеждаща информация, тази информация може да не бъде взета предвид и може да се използват наличните факти.
 (21)
 Ако заинтересована страна не оказва съдействие или оказва само частично съдействие и поради това заключенията се основават на наличните факти в съответствие с член 18 от основния регламент, резултатът от разследването може да бъде по-малко благоприятен за тази страна, отколкото ако тя е оказала съдействие.
 (22)
 Ако отговорът не бъде изпратен по електронен път, това не се счита за неоказване на съдействие, при условие че заинтересованата страна покаже, че представянето на отговор по изисквания начин би довело до прекомерни допълнителни затруднения или разходи. Заинтересованата страна следва незабавно да се свърже с Комисията.
 7. СЛУЖИТЕЛ ПО ИЗСЛУШВАНИЯТА
 (23)
 Заинтересованите страни могат да поискат намесата на служителя по изслушванията при търговските процедури. Служителят по изслушванията действа като посредник между заинтересованите страни и службите на Комисията, на които е възложено разследването. Служителят по изслушванията разглежда искания за достъп до досието, спорове относно поверителността на документите, искания за удължаване на сроковете и искания за изслушване, отправени от трети страни. Служителят по изслушванията може да организира изслушване на отделна заинтересована страна и да действа като медиатор, за да гарантира, че заинтересованите страни упражняват изцяло правото си на защита. Служителят по изслушванията ще предостави също така възможност да се проведе изслушване на страните, което да позволи да бъдат представени различни гледни точки и да бъдат изложени контрааргументи.
 (24)
 Искането за изслушване от служителя по изслушванията следва да бъде отправено в писмена форма и да бъде надлежно обосновано. Исканията за изслушване по въпроси, отнасящи се до началния етап на разследването, трябва да бъдат подадени в срок от 15 дни от датата на влизане в сила на настоящия регламент. След изтичането на този срок исканията за изслушване трябва да бъдат подадени в сроковете, изрично указани от Комисията в нейната комуникация със страните.
 (25)
 За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на Генерална дирекция „Търговия“: http://ec.europa.eu/trade/trade-policy-and-you/contacts/hearing-officer/
 8. ГРАФИК НА РАЗСЛЕДВАНЕТО
 (26)
 В съответствие с член 11, параграф 5 от основния регламент разследването ще бъде приключено в срок от девет месеца от датата на влизане в сила на настоящия регламент.
 9. ОБРАБОТКА НА ЛИЧНИТЕ ДАННИ
 (27)
 С всички лични данни, събрани по време на настоящото разследване, ще се борави в съответствие с Регламент (ЕО) No 45/2001 на Европейския парламент и


text:
на Съвета (8),
 ПРИЕ НАСТОЯЩИЯ РЕГЛАМЕНТ:
 Член 1
 Започва се преразглеждане на Регламент за изпълнение (ЕС) No 102/2012, последно изменен с Регламент за изпълнение (ЕС) No 493/2014, в съответствие с член 11, параграф 4 и член 13, параграф 4 от Регламент (ЕО) No 1225/2009 с цел да се установи дали към вноса на стоманени въжета и кабели, включително стоманени въжета закрит тип, с изключение на въжета и кабели от неръждаема стомана, с максимално напречно сечение, надвишаващо 3 mm, класирани понастоящем в кодове по КН ex 7312 10 81, ex 7312 10 83, ex 7312 10 85, ex 7312 10 89 и ex 7312 10 98 (кодове по ТАРИК 7312108113, 7312108313, 7312108513, 7312108913 и 7312109813), изпратени от Република Корея и произведени и продавани за износ за Съюза от Daechang Steel Co. Ltd., следва да се прилага антидъмпинговото мито, наложено с Регламент за изпълнение (ЕС) No 102/2012 на Съвета.
 Член 2
 Антидъмпинговото мито, наложено с Регламент за изпълнение (ЕС) No 102/2012, последно изменен с Регламент за изпълнение (ЕС) No 493/2014, се отменя по отношение на вноса, посочен в член 1 от настоящия регламент.
 Член 3
 Съгласно член 14, параграф 5 от Регламент (ЕО) No 1225/2009 митническите органи предприемат необходимите мерки, за да се въведе регистрационен режим във връзка с посочения в член 1 от настоящия регламент внос в Съюза.
 Срокът на регистрационния режим изтича девет месеца след датата на влизане в сила на настоящия регламент.
 Член 4
 Настоящият регламент влиза в сила в деня след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 25 ноември 2015 година.
 За Комисията
 Председател
 Jean-Claude JUNCKER
 (1) ОВ L 343, 22.12.2009 г., стр. 51.
 (2) Регламент (ЕО) No 1796/1999 на Съвета от 12 август 1999 г. относно налагане на окончателно антидъмпингово мито и окончателно събиране на временното мито, наложено върху вноса на стоманени въжета и кабели, произведени в Китайската народна република, Унгария, Индия, Мексико, Полша, Южна Африка и Украйна, и прекратяване на антидъмпинговата процедура по отношение на вносни стоки с произход в Република Корея (ОВ L 217, 17.8.1999 г., стр. 1).
 (3) Регламент (ЕО) No 1858/2005 на Съвета от 8 ноември 2005 г. за въвеждане на окончателни антидъмпингови мита върху вноса на стоманени въжета и кабели с произход от Китайската народна република, Индия, Южна Африка и Украйна след преразглеждане в съответствие с член 11, параграф 2 от Регламент (ЕО) No 384/96 (ОВ L 299, 16.11.2005 г., стр. 1).
 (4) Регламент за изпълнение (ЕС) No 400/2010 на Съвета от 26 април 2010 г. за разширяване на обхвата на окончателното антидъмпингово мито, наложено с Регламент (ЕО) No 1858/2005 върху вноса на стоманени въжета и кабели с произход, inter alia, от Китайската народна република, към вноса на стоманени въжета и кабели, изпращани от Република Корея, независимо дали са декларирани с произход от Република Корея, и за прекратяване на разследването по отношение на вноса, изпращан от Малайзия (ОВ L 117, 11.5.2010 г., стр. 1).
 (5) Регламент за изпълнение (ЕС)